KIRJALLINEN KYSYMYS E-3233/02 esittäjä(t): Caroline Lucas (Verts/ALE) komissiolle. Kahvilla käytävä kauppa.



Virallinen lehti nro 011 E , 15/01/2004 s. 0042 - 0043



KIRJALLINEN KYSYMYS E-3233/02 esittäjä(t): Caroline Lucas (Verts/ALE) komissiolle (15. marraskuuta 2002) Aihe: Kahvilla käytävä kauppa Onko komission mielestä oikeudenmukaista, että eurooppalaiset kahviyhtiöt käärivät kahvista The Economist -lehden mukaan jopa 40 prosentin voittoja, samaan aikaan kun kahvintuottajat, joista yhtiöt ovat riippuvaisia, köyhtyvät entisestään? Aikooko komissio tuoda esille yritysten sosiaalisen vastuun neljän suuren eurooppalaisen kahviyhtiön Nestlén, Sara Leen, Kraftin ja Tchibon kanssa? Pascal Lamyn komission puolesta antama vastaus (17. joulukuuta 2002) Komissio ei voi arvioida yksittäisten yritysten voittoja, vaikka onkin todettava, että kysymyksessä ilmoitetut luvut ovat lähes kaksinkertaisia verrattuna Oxfamin tuoreessa kahvikriisiä käsittelevässä raportissa esitettyihin lukuihin. Komission mielestä on kuitenkin ilmeistä, että kahvimarkkinoiden epävakaus on todellakin suuri ongelma tuottajille. Komissio on myös tietoinen kahvin hinnanlaskun kehitysvaikutuksista ja kahvinviljelijöiden todellisista ongelmista. Välittömän kriisitilanteen vaikutusten lievittämiseksi komissio ja kansainvälinen kahvijärjestö pyrkivät yhdessä löytämään tehokkaimmat keinot tuottajamaiden laatujärjestelmien tukemiseksi, minkä pitäisi osaltaan nostaa maailmanmarkkinahintoja. Lisäksi komissio tukee eräitä reilun kaupan markkinoiden kehittämishankkeita, joiden avulla köyhät tuottajamaat voivat laajentaa osuuksiaan kansainvälisillä markkinoilla. Komission yksiköiden välinen työryhmä pohtii parhaillaan yhteistyössä Oxfamin ja muiden kansalaisjärjestöjen sekä suurten kahvinpaahtimojen kanssa, millaisia lisätoimenpiteitä komissio voisi lähiaikoina toteuttaa kahvin osalta. Parlamentille ilmoitetaan kaikista tämän työn tuloksista. Talouden monipuolistaminen on pitkällä aikavälillä keskeinen osa johdonmukaista kehitysstrategiaa köyhyyden poistamiseksi ja kehitysmaiden yhdentämiseksi maailmantalouteen. Monipuolistaminen edellyttää kokonaisvaltaista lähestymistapaa kauppaan ja kehitykseen(1). Komissio pyrkii lisäämään kehitysmaiden markkinamahdollisuuksia Kaikki paitsi aseet -aloitteen (Everything But Arms Initiative) avulla ja sitoutumalla turvaamaan maailmankaupan seuraavan neuvottelukierroksen onnistuminen. Komission myöntämän kehitysavun ansiosta kehitysmaat voivat hyötyä tarjoutuneista mahdollisuuksista myös käytännössä. Komissio on keskustellut nykyisestä kriisitilanteesta useiden yritystoimijoiden kanssa, jotka myös ovat huolissaan tilanteen vaikutuksista tuotantoketjuihinsa pitkällä aikavälillä. Tätä vuoropuhelua jatketaan lähikuukausina. Selkeästi yksityissektorin toteuttamien toimien on oltava osa kaikkia kysynnän ja tarjonnan tasapainottamiseen tähtääviä pitkän aikavälin strategioita. Yritysten sosiaalisen vastuun osalta komission tavoitteena on lisätä sosiaalisen vastuun merkitystä edistämällä sitä koskevien käytäntöjen ja välineiden uudistamista ja avoimuutta. Äskettäin perustettu yritysten sosiaalista vastuuta käsittelevä sidosryhmien välinen foorumi tarkastelee sosiaalisen vastuun kehittämisnäkökohtia, joiden perusteella laadittavien yleisten suuntaviivojen avulla yritykset ja sidosryhmät voivat yhdessä ryhtyä ratkaisemaan sosiaalisia tai ympäristöön liittyviä ongelmia. (1) KOM(2002) 513 lopullinen.